《后醉中放歌五章 其四》
明代·胡应麟

君不见太白翁，鲸吞鳌吸三千钟。君不见少陵叟，蝉腹龟肠三百首。

狂歌痛饮差快意，典尽春衣漫回首。身后河山千载名，生前宇宙一壶酒。

人生有钱付酒家，十日五日倾流霞。今辰何辰夕何夕，试问耒阳与采石。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。